Á ḿbū zamgbála, ńdɔ Yehoyada a ngánɔŋ oyílí, ńdɔ a ngalóm lóe bədzóē yā miǹtɛd, Azaryahu mɔ́n Yehoram, Yismael mɔ́n Yehohanân, Azaryahu mɔ́n Oved, Maaséya mɔ́n Adayahu ai Elishafat mɔ́n Zikri. Ńdɔ a ngáwé óyīlí ai nyé. 2Ńdɔ̄ bə́ ngákə̄ bâlod á Yúda ásə, bə́ ngakə bákóan bəlevíta yā bə̄tísɔn bə́sə̄ yā Yúda, ai bədzóē bibəgá yā Ísraɛ̂l, ńdɔ̄ bə́ ngádúgan á Yēruzalɛm. 3Ńdɔ ǹgúmā ékóán ósə̄ ó ngábɔ̄ élad ai ǹkúkúmá á Ndá Zambá. Ńdɔ Yehoyada a ngádzó ai bɔ́ nâ: “Mɔ́n ǹkúkúmá nyɔ́. A yəan dzóe anə́ ḿból Ńtondôbə a ngákɔ́bɔ̄ ású bɔ́n bə́ Dávid. 4É dzam myǎyi bɔ á nə̄ nâ: bəfada ai bəlevítǎ yā mīsɔ́ ású bísíé yā sábad, ngab lála yayi bɔ̌ bə̄kála míḿbɛ́ mí óngóla, é ngab lálā fɔ́g yayi tɔbɔ á ndá ǹkúkúmá, é ngab lálā lála á ḿbɛ̄ yā bībé mim̀fim, áyɔŋ ásə avɔ́g lâyi təbə́ á miǹsə̌ŋ yā Ndá Ǹtondôbə. Eki mod təge nyían á Ndá Ǹtondôbə səsalá hə bə́fada ai bə́levíta básyé, ḿbɔ̄ bə́ nə́ dzǎm nyían, amú bə́ nə́ mim̀fúbán, ayɔŋ ásə̄ lâyi syé ńnɔ̄nán Ńtondôbə. 7Bəlevíta bâyi kɔ́dan ńkūkúmá á nyɔ́l, mod ósə a bələ́ byə́m bítá bíé á mɔ́, bâyi wulu ai ǹkúkúmá ḿfág ósə ǎ kə, é mod ósə ǎ yi nyían á Ndá a yi wêban. 8Ńdɔ bəlevíta ai Yúda bə́sə̄ bə́ ngábɔ mam mə́sə anə́ ḿból fada Yehoyada a ngábéndē bɔ́, mod ósə a ngásɔ́ ai bod bóé, ébá bə́ manaŋa esíé ámǒs sábad, ai ébá bə́ tádigi esíé amǒs sábad, amú Yehoyada a ndzí kig tə́lē ńsámbá ziŋ səsalá. 9Ńdɔ fada Yehoyada a ngávə́ bə̄dzóē məkɔ̌ŋ, biběn bīnén ai ébí bītɔ́g yā bí ngábə́ ébí bí ńkūkúmá Dávid, á Ndá Zambá. 10Ńdɔ a ngáman tə́lē áyɔŋ ásə á ńsāmbá, mod ósə a bələ́ byə́m bitá á mɔ́, a tíege á ḿbɔ̄ ńnómō Ndá a kələ kwí á ḿbɔ̄ ńgāla babi ai alatâr ai Ndá ású yə̄ nâ bə́ vud ǹkúkúmá édīngā á nyɔ́l. 11Ńdɔ̄ bə́ ngásɔ́ ai mɔ́n ǹkúkúmá, bə́ bə̄dé nye ekád á ńlō, bə́ ngavə́ nye məndəm mə́ édzóe, bə́ bɛ́dé nye ǹkúkúmá. Ńdɔ Yehoyada ai bɔ́n bóé bə́ ngáwɔ́bɔ̄ nyé ḿbɔ̄n, ńdɔ̄ bə́ ngákɔ́bɔ̄ á yób étē naa: “Ǹkúkúmá a m̀báá fɔ̄ɔ̄ hə ósú!” 12Á wóg Athalí á ngāwóg kínda bod bə́ mbádaga mim̀bíl, bə́ luugu ǹkúkúmá ǎ ngakə ḿfág bə́ ngábə́ á Ndá Ǹtondôbə.